Не ўсе святы дазваляюць удзел турыстаў. Ёсць абрады камерныя, закрытыя, сямейныя, на якіх нават прысутнасць журналістаў можа замінаць мясцовай супольнасці. Але асноўная частка традыцыйных святаў прадугледжвала ўдзел усёй вёскі, не святкаваць, застацца дома было нельга. Улічваючы цяперашнюю дэмаграфічную сітуацыю ў сельскай мясцовасці, турыстам будуць толькі радыя. Іншая справа, што традыцыйнае свята не дазваляе гледачоў, трэба, каб усе прысутныя ўдзельнічалі ў абрадзе. Таму паўстае пытанне падрыхтоўкі турыстаў. Па дарозе можна распавесці аб асаблівасцях абрада, на які яны едуць, раздаць словы песень, паставіць праслухаць запісы.